text: Personlige problemer bag hus-brand i Højer
  07 januar 2014 kl. 15.34
  Psykisk uligevægt og alvorlige personlige problemer ligger bag, at en 69-årig kvinde mandag satte ild på det stråtækte hus, som hun både bor i og ejer i Højer.
  Hun blev tirsdag eftermiddag varetægtsfængslet i fire uger, hvor hun skal være på en institution under psykiatrisk tilsyn og behandling.
  Kvinden kom selv til skade ved branden og blev kørt til behandling for røgforgiftning på sygehuset. Senere på dagen blev hun anholdt og sigtet.
  I grundlovsforhøret tilstod hun selv at have sat ild på og protesterede ikke mod at blive frihedsberøvet.
  